আর তাই বিদেশে সামিটের এই বিপুল সম্পদের উৎস সংক্রান্ত প্রশ্নের জবাব পাওয়া সরকারি বিভিন্ন সংস্থার কাছে এখন জরুরি হয়ে পড়েছে। ইতিমধ্যেই বাংলাদেশ আর্থিক গোয়েন্দা ইউনিট (বিএফআইইউ) অত্যন্ত গুরুত্বের সঙ্গে বিষয়টি তদন্ত শুরু করেছে। বাংলাদেশ ব্যাংক ও বিনিয়োগ উন্নয়ন কর্তৃপক্ষ গণমাধ্যমকে বিষয়টি নিশ্চিত করেছে। সংশ্লিষ্টরা বলছেন, বাংলাদেশের কোনো নাগরিককে সব ধরনের সম্পদ আয়কর ফাইলে দেখাতে হয়। তা না হলে ফাইল পূর্ণাঙ্গ হয় না। বাংলাদেশ থেকে কেউ বিদেশে বিনিয়োগ করলে অবশ্যই তা আয়কর ফাইলে উল্লেখ করতে হবে। এই আয়, করযোগ্য না হলেও সম্পদ বিবরণীতে তা উল্লেখ করতে হবে। এক্ষেত্রে সামিটের আয়কর ফাইলে সিঙ্গাপুরে বিনিয়োগের তথ্য উল্লেখ করা হয়নি। বর্তমানে বাংলাদেশি ব্যবসায়ীদের বিদেশে বিনিয়োগের কোনও সুযোগ নেই। এ সংক্রান্ত একটি নীতিমালা নিয়ে কাজ চলছে। যা এখনও চূড়ান্ত হয়নি। অথচ এরমধ্যে কীভাবে এত বিপুল পরিমাণ অর্থ সামিট গ্রুপ সিঙ্গাপুরে নিয়েছে সেই প্রশ্ন এখন বড় আকারে এসেছে। বিশ্লেষকদের প্রশ্ন- তাহলে সিঙ্গাপুরে সামিট গ্রুপের এই বিপুল পরিমাণ বিনিয়োগ কি অবৈধ?